**45 let Slovenskega konservatorskega društva**

Spoštovani predstavniki medijev!

Slovensko konservatorsko društvo je v letošnjem letu izdalo drugo številko Biltena. Povod zanjo je tokrat poseben, to je obeležiti 45 let obstoja in delovanja Slovenskega konservatorskega društva. Spomladi leta 1971 je bil v Piranu organiziran prvi oziroma ustanovitveni občni zbor društva, na katerem je bil poleg organov društva izvoljen tudi njegov prvi predsednik. Od takrat je minilo 45 let, v katerih so se zvrstile različne prireditve, posveti, ekskurzije in drugi dogodki v organizaciji društva, pomembni tako za razvoj konservatorske dejavnosti, utrjevanje medsebojnih strokovnih in prijateljskih odnosov kot tudi za razvijanje zavesti o kulturni dediščini in njenem ohranjanju.

V skladu s povodom je vsebinski koncept druge številke Biltena nekoliko prilagojen in malce bolj zazrt v preteklost. Zato poleg uvodnih besed najprej sledi kronika društva, v kateri so na zgoščen način za vsako leto posebej orisani najpomembnejši dogodki in glavni poudarki društvene dejavnosti v letih svojega obstoja. Kroniko spremlja bogato fotografsko gradivo, ki so ga prispevali različni avtorji. Gre za nepogrešljivo prvino vsakega jubilejnega prikaza, ki jo v vsebinskem smislu nadgrajuje naslednje poglavje, to je o naših članicah in članih. V njem smo v obliki intervjujev želeli osvetliti nekatere pretekle društvene aktivnosti z vidika dveh nekdanjih zaslužnih predsednikov oziroma predsednice. Tretji sklop je posvečen aktualnim konservatorskim problemom in temam, ki se dotikajo teoretične in praktične plati našega dela. Zadnja strokovna prispevka o segmentih konservatorske prakse sta vezana na popularizacijo kulturne dediščine in njenega varstva. Najprej je predstavljen jubilej vseevropskega projekta Dnevi evropske kulturne dediščine, ki jih v Sloveniji vsakega septembra organiziramo že 25 let, naslednja projekta s tega področja pa sta organizacija Tedna kulturne dediščine in projekta *Spoznaj, varuj, ohrani*, ki na inovativen način in z različnimi delavnicami poudarja poslanstvo, vizije, delo in cilje različnih strokovnjakov s področja ohranjanja kulturne dediščine, s čimer predstavlja pomembno povezavo med kulturno dediščino in vzgojo ter izobraževanjem mladih.

Drugo številko Biltena zaokroža sklop prispevkov, katerih namen je predstavitev posameznih podjetij ali njihovih izdelkov, ki so že doslej ali pa še bodo bistveno doprinesli k boljšemu ohranjanju kulturne dediščine pri nas: podjetja Röfix, družbi Wienerberger in Tondach, podjetja Gnom in podjetja Ika-um.

Namen Biltena je torej po eni strani obeležiti 45 let Slovenskega konservatorskega društva, po drugi pa narediti nov korak proti izpolnjevanju temeljnih nalog društva, ki smo jih zapisali v statutu. Z orisano vsebino smo želeli strniti težnje k popularizaciji dejavnosti varstva kulturne dediščine, strokovnemu izpopolnjevanju in izobraževanju ter pospeševanju interdisciplinarnega povezovanja.

Dr. Robert Peskar, predsednik SKD